祖·莊臣 (英國)

馬里波恩莊臣嘅祖瑟夫‧愛德蒙‧莊臣男爵，係英國保守黨籍政治人、記者，曾經出任下議院議員、大學、科學、科研及創新國務大臣、運輸國務大臣，依家係上議院議員同樞密院顧問官。

早年 
祖‧莊臣1971年12月23號響倫敦出世，係作家史丹利‧莊臣最細嘅仔，祖‧莊臣有一個大佬鮑里斯同家姐瑞秋。佢先後入讀布魯塞爾1號歐洲學校、阿什頓-霍斯預備寄宿學校同埋伊頓公學，1991年前往牛津大學貝里歐學院攻讀現代歷史，響牛津大學就讀期間係布靈頓俱樂部成員，同內森尼爾·羅富齊、歐思邦等人就係響呢段時間認識，後嚟成為朋友。1994年響牛津大學獲得文學學士學位後，前往布魯塞爾自由大學就讀，並響1995年畢業。

職業生涯 

響布魯塞爾自由大學畢業後，佢到德意志銀行工作。1997年轉行，成為一名記者，到金融時報工作。響2000年獲得歐洲工商管理學院工商管理碩士學位後，響2001至2005年成為駐巴黎記者，2005年成為位於新德里南亞部部長。2008年被調返倫敦，成為金融時報副主編輯兼Lex專欄負責人。佢響2010年4月辭任Lex專欄負責人一職。

2009年，佢代表保守黨出戰奧平頓選區，響2010年5月成為呢一區嘅下議院議員，並一直連任至2019年。2013年4月，佢獲任命為首相府政策組組長，2014年出任內閣辦公室國務大臣。

2015年5月出任大學、科學、科研及創新國務大臣，任內協助通過2017年高等教育和研究法，徹底改革英國大學嘅監管框架，泰晤士高等教育更形容呢個法案係英國25年嚟最重要嘅立法。2018年1月調任運輸國務大臣、倫敦事務國務大臣，但由於不滿文翠珊政府嘅脫歐計劃，響同年11月宣佈辭職，話如果英國對脫歐進行新嘅公投嘅話佢就會留底。

2019年7月24號，佢畀大佬鮑里斯任命為大學、科學、科研及創新國務大臣，係佢第二次出任呢個職位；第二日獲委任為樞密院顧問官。但係佢上任只有個幾月就響同年9月5號辭職，仲宣佈唔會競逐下議院議員嘅連任；佢話辭職係因為「佢嘅職業令維繋家庭關係同埋國家利益相違背」，同大佬響脫歐問題上出現分歧。

2020年7月，佢畀大佬以保守黨黨魁嘅身份提名晉爵，響同年10月獲封為馬里波恩莊臣男爵，成為上議院議員。響同時之間，佢出任泰晤士報教育副刊非執行董事、倫敦國王學院同哈佛大學甘迺迪政府學院高級研究員，又重操舊業做返記者，目前響舊東家金融時報工作。

攷 

牛津大學貝里歐學院舊生
英國政治人
英國保守黨員
倫敦人
記者